CELEX: 31991D0594
Language: el
Date: 1990-07-25 00:00:00
Title: 91/594/ΕΚΑΧ: Απόφαση της Επιτροπής της 25ης Ιουλίου 1990 περί χρηματοδοτικής παρέμβασης της Ισπανίας υπέρ της βιομηχανίας άνθρακα το έτος 1990

Avis juridique important

|

31991D0594

91/594/ΕΚΑΧ: Απόφαση της Επιτροπής της 25ης Ιουλίου 1990 περί χρηματοδοτικής παρέμβασης της Ισπανίας υπέρ της βιομηχανίας άνθρακα το έτος 1990  

Επίσημη Εφημερίδα αριθ. L 317 της 19/11/1991 σ. 0032 - 0033

ΑΠΟΦΑΣΗ ΤΗΣ ΕΠΙΤΡΟΠΗΣ  της 25ης Ιουλίου 1990  περί χρηματοδοτικής παρέμβασης της Ισπανίας υπέρ της βιομηχανίας άνθρακα το έτος 1990  (Το κείμενο στην ισπανική γλώσσα είναι το μόνο αυθεντικό)  (91/594/ΕΚΑΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ  ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,  την απόφαση αριθ. 2064/86ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεως των κρατών μελών υπέρ της βιομηχανίας άνθρακα (1), και ιδίως το άρθρο 2 παράγραφος 1 και το άρθρο 10,  Εκτιμώντας ότι:  Ι  Με την επιστολή της 26ης Σεπτεμβρίου 1989, η ισπανική κυβέρνηση γνωστοποίησε στην Επιτροπή, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, το αντισταθμιστικό ποσό που προβλέπεται να καταβάλει στους παραγωγούς ηλεκτρισμού που  καταναλίσκουν ισπανικό άνθρακα παραγόμενο από επιχειρήσεις που έχουν συνάψει σύμβαση με αυτούς, στο πλαίσιο του "νέου συστήματος συναρμολόγησης συμβάσεων για τον άνθρακα που χρησιμοποιείται στους θερμικούς σταθμούς ηλεκτροπαραγωγής (NSCCT)" και  χρηματοδοτείται από ταμεία χρηματικών αποζημιώσεων το οποίο διαχειρίζεται το Γραφείο αντισταθμιστικών καταβολών για την παραγωγή ηλεκτρικής ενέργειας (OFICO).  Με την επιστολή της 15ης Ιουνίου 1990, η ισπανική κυβέρνηση γνωστοποίησε άλλωστε τις συμπληρωματικές πληροφορίες που είχε ζητήσει η Επιτροπή την 1η Δεκεμβρίου 1989.  Το προς χρηματοδότηση ποσό από το ταμείο χρηματικών αποζημιώσεων του OFICO ανέρχεται, για το 1990, σε 13 747 εκατομμύρια ισπανικές πεσέτες.  ΙΙ  Η χρηματοδοτική παρέμβαση του OFICO αποσκοπεί στην επιστροφή, προς τις εταιρείες που παράγουν ηλεκτρισμό, της διαφοράς τιμής ως προς μια τιμή αναφοράς που οι επιχειρήσεις αυτές οφείλουν να καταβάλουν προς τους παραγωγούς άνθρακα προκειμένου να  καλυφθούν, σχεδόν εξ ολοκλήρου, οι ζημίες εκμετάλλευσης που υφίστανται οι τελευταίοι. Το καθεστώς αυτό εφαρμόζεται σε μεταλλευτικές επιχειρήσεις που έχουν συνάψει, με τις επιχειρήσεις παραγωγής ηλεκτρισμού σύμβαση προμήθειας άνθρακα στο πλαίσιο του  "νέου συστήματος συναρμολόγησης συμβάσεων για τον άνθρακα που χρησιμοποιείται στους θερμικούς σταθμούς ηλεκτροπαραγωγής".  Η παρέμβαση αυτή αφορά ετήσιο όγκο της τάξης των τριών εκατομμυρίων τόνων ισοδύναμου ισπανικού γαιάνθρακα.  Η εν λόγω παρέμβαση αποτελεί μέτρο συνδεόμενο με την εμπορία του άνθρακα που, αν και δεν επιβαρύνει άμεσα τους δημόσιους προϋπολογισμούς, χρηματοδοτείται πάντως από εισφορές που έχουν καταστεί υποχρεωτικές λόγω κρατικής παρέμβασης.  Εξάλλου, προσφέρει οικονομικό πλεονέκτημα στις επιχειρήσεις της βιομηχανίας άνθρακα και, ως εκ τούτου, συνιστά έμμεση ενίσχυση υπέρ της εν λόγω βιομηχανίας κατά την έννοια του άρθρου 1 παράγραφος 1 της απόφασης αριθ. 2064/86/ΕΚΑΧ.  Συνεπώς, η σχετική παρέμβαση πρέπει να αποτελέσει αντικείμενο λήψης θέσης της Επιτροπής δυνάμει του άρθρου 10 παράγραφος 2 της εν λόγω απόφασης.  ΙΙΙ  Με τις αποφάσεις της 87/454/ΕΚΑΧ (2), 88/505/ΕΚΑΧ (3) και 90/198/ΕΚΑΧ (4), η Επιτροπή ενέκρινε τις χρηματοδοτικές παρεμβάσεις του OFICO ύψους 11 770 εκατομμυρίων ισπανικών πεσετών για το 1987, 11 182 εκατομμυρίων για το 1988 και 12 625 εκατομμυρίων για  το 1989. Η Επιτροπή παραχώρησε τις εγκρίσεις αυτές συνεκτιμώντας το γεγονός ότι το νέο αυτό σύστημα πρέπει να στοχεύει στην αύξηση της ανταγωνιστικότητας της βιομηχανίας άνθρακα, και λαμβάνοντας υπόψη ότι το πρόωρο κλείσιμο μη οικονομικώς βιώσιμων  παραγωγικών μονάδων ενδέχεται να προκαλέσει σοβαρά κοινωνικά και περιφερειακά προβλήματα. Υπ' αυτό το πρίσμα, η ενίσχυση αποτελεί μέτρο ικανό να αμβλύνει τα κοινωνικά και περιφερειακά προβλήματα του υπόψη κλάδου.  Η σκοπούμενη για το έτος 1990 έμμεση παρέμβαση αντιπροσωπεύει αύξηση της τάξης του 11 % σε σχέση με το προηγούμενο έτος, κατά το οποίο επίσης σημειώθηκε αύξηση ύψους 13 % σε σχέση με το 1988.  IV  Οι παρατηρούμενες εξελίξεις από την έναρξη ισχύος του συστήματος πρέπει να εξεταστούν με γνώμονα τους στόχους της απόφασης αριθ. 2064/86/ΕΚΑΧ, ιδίως τους μνημονευόμενους στο άρθρο 2 παράγραφος 1.  Ενδείκνυται να υπογραμμισθεί σχετικά ότι το καθιερωθέν σύστημα αναμένεται να βελτιώσει σε ορισμένο βαθμό την ανταγωνιστικότητα της βιομηχανίας άνθρακα μέσω της οικονομικής εξυγείανσης των επιχειρήσεων, της μείωσης του κόστους παραγωγής και του  κλεισίματος παραγωγικών μονάδων που δεν έχουν στο μέλλον καμία προοπτική οικονομικής βιωσιμότητας.  V  Με δεδομένο τον μεταβατικό χαρακτήρα της απόφασης αριθ. 2064/86/ΕΚΑΧ, της οποίας η ισχύς λήγει στις 31 Δεκεμβρίου 1993, καθώς και την ανάγκη να επιδιωχθεί εν καιρώ η οικονομική βιωσιμότητα της κοινοτικής βιομηχανίας άνθρακα, είναι σκόπιμο να  εξασφαλισθεί ότι οι κοινοτικές ενισχύσεις παρουσιάζουν επαρκή χαρακτηριστικά αποκλιμάκωσης και συνοδεύονται από σχέδιο αναδιάρθρωσης, εξορθολογισμού και εκσυγχρονισμού, όπως προβλέπεται στις προϋποθέσεις εφαρμογής της απόφασης αριθ. 2064/86/ΕΚΑΧ.  Για το έτος 1989, η Επιτροπή ενέκρινε, με το άρθρο 1 της απόφασης 90/198/ΕΚΑΧ, τα αντισταθμιστικά ποσά που πρέπει να καταβληθούν στους παραγωγούς ηλεκτρισμού, συνεκτιμώντας ότι:  - η άμεση κατάργηση των εν λόγω ποσών μπορεί να επιδεινώσει τα κοινωνικά και περιφερειακά προβλήματα που συνυφαίνονται με τις σημειωθείσες εξελίξεις στην ανωτέρω βιομηχανία και  - πρέπει, προκειμένου τα ποσά αυτά να συμβάλουν στη βελτίωση της ανταγωνιστικότητας της υπόψη βιομηχανίας, να μειώνονται σταδιακά συνοδευόμενα από σχέδιο αναδιάρθρωσης, εκσυγχρονισμού και εξορθολογισμού της ισπανικής βιομηχανίας άνθρακα.  Φαίνεται λοιπόν ότι οι πραγματικές και έννομες περιστάσεις που οδήγησαν την Επιτροπή να υιοθετήσει την απόφαση 90/198/ΕΚΑΧ για το έτος 1989 δεν έχουν μεταβληθεί το 1990 κατά τρόπο που να δικαιολογεί αύξηση της παρέμβασης. Αντίθετα, οι παρατηρηθείσες ή  οι αναμενόμενες στην ισπανική αγορά άνθρακα αυξήσεις τιμών έπρεπε, με τη συμπαρομαρτούσα μείωση της μη ανταγωνιστικότητας ορισμένων μονάδων που καλύπτονται από το "νέο σύστημα συνομολόγησης συμβάσεων για τον άνθρακα που χρησιμοποιείται στους θερμικούς  σταθμούς ηλεκτροπαραγωγής (NSCCT), να οδηγήσουν σε μείωση των ενισχύσεων.  Υπό τις ανωτέρω συνθήκες, το αντισταθμιστικό ποσό για το έτος 1990 δεν πρέπει να υπερβεί εκείνο που εγκρίθηκε με την απόφαση αριθ. 90/198/ΕΚΑΧ για το έτος 1989, ήτοι 12 625 εκατομμύρια ισπανικές πεσέτες.  Η παρούσα απόφαση δεν θίγει το συμβατό των συμβολαίων αγοράς ισπανικού άνθρακα που συνάπτονται στο πλαίσιο του "νέου συστήματος συνομολόγησης συμβάσεων για τον άνθρακα που χρησιμοποιείται στους θερμικούς σταθμούς ηλεκτροπαραγωγής" με τις διατάξεις των  συνθηκών ΕΟΚ και ΕΚΑΧ,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Οι αντισταθμιστικές πληρωμές που καταβάλλονται στο πλαίσιο της χρηματοδοτικής παρέμβασης του OFICO προς τους παραγωγούς ηλεκτρισμού που καταναλίσκουν ισπανικό άνθρακα παραγόμενο από επιχειρήσεις που έχουν συνάψει συμβόλαιο με τους ανωτέρω  παραγωγούς ηλεκτρισμού στο πλαίσιο του "νέου συστήματος συνομολόγησης συμβάσεων για τον άνθρακα που χρησιμοποιείται στους θερμικούς σταθμούς ηλεκτροπαραγωγής" εγκρίνονται μέχρι ύψους των 12 625 εκατομμυρίων ισπανικών πεσετών για το έτος 1990.  Άρθρο 2  Η παρούσα απόφαση απευθύνεται στο Βασίλειο της Ισπανίας. Βρυξέλλες, 25 Ιουλίου 1990. Για την Επιτροπή  Antonio CARDOSO E CUNHA  Μέλος της Επιτροπής   (1) ΕΕ αριθ. L 177 της 1. 7. 1986, σ. 1. (2) ΕΕ αριθ. L 241 της 25. 8. 1987, σ. 16. (3) ΕΕ αριθ. L 274 της 6. 10. 1988, σ. 41. (4) ΕΕ αριθ. L 105 της 25. 4. 1990, σ. 19.